Twee vissermanne deur marlyn beseerArgieffoto Foto: digitaldeconstruction.com Twee vissermanne is Saterdag tydens ŉ visvangkompetisie in Durban ernstig beseer deur ŉ marlyn wat ongeveer 140 kg geweeg het. “Al twee bemanningslede is in ŉ ernstige, maar stabiele toestand in die intensiewesorg-eenheid in die hospitaal,” het Craig Lambinon, woordvoerder van die Nasionale Seereddingsinstituut (NSRI) gesê. ŉ Visserman het die marlyn ingetrek toe die vis uit die water gespring en deur die windskerm van die boot gebars het. Dit het agter op die boot beland. Die vis se vin het ŉ 35-jarige man getref en hy het op ŉ 33-jarige man geval. Die 35-jarige man het rug-, rib- en maagbeserings opgedoen. Die ander man se skouer en rug is beseer. “Die kaptein het bevestig dat die marlyn oor die boot gegly en weer in die see verdwyn het,” het Lambinon gesê. Die mans sal na verwagting ten volle herstel. -SAPA